Imtella' Jannar 7, 2021 - Aġġornata 7 Ta' Jannar, 2021 7:30am F'Washington DC erba' persuni tilfu ħajjithom fosthom mara li sofriet minn tiri ta' arma tan-nar wara li lbieraħ grupp ta' partitarji ta' Donald Trump, uħud minnhom armati, taw salt lejn il-binja fejn l-għola membri tal-Gvern Amerikan kienu mistennija jikkonfermaw ir-riżultat tal-elezzjoni presidenzjali ta' xahrejn ilu. Is-sindku ta' Washington Muriel Bowser qalet f'konferenza tal-aħbarijiet li mara li kienet parti mill-grupp ta' partitarji mietet wara tiri sparati minn uffiċjal tal-Pulizija filwaqt li tliet persuni oħra, mara oħra u żewġt irġiel tilfu ħajjithom minħabba emerġenzi mediċi. Fl-istess waqt intqal li 14-il membru tal-Pulizija qed isofri minn ġrieħi riżultat tal-ġlied li nqala. Sigħat wara l-Kamra tar-Rappreżentati kompliet bis-seduta. L-Ispeaker Nancy Pelosi qalet li dan kien attakk fuq it-tempju tad-demokrazija Amerikana u assiggurat li ssir ġustizzja.